На основу члана 29. Закона о комуналној полицији („Службени гласник Републике Србије", број 51/2009) и члана 37. Статута Града Ниша („Службени лист Града Ниша", број 88/2008)

Скупштина Града Ниша, на седници од 2016. године, донела је

Р Е Ш Е Њ Е

О ОБРАЗОВАЊУ КОМИСИЈЕ ЗА РЕШАВАЊЕ ПРИТУЖБИ

**I**

Образује се Комисија за решавање притужби у следећем саставу:

1. Мирослав Ђокић, одборник Скупштине Града Ниша, председник

2. Милена Стевановић, одборник Скупштине Града Ниша, члан

3. Сузана Стаменковић, одборник Скупштине Града Ниша, члан

4. Игор Џонић, начелник Одељења комуналне полиције, члан

5. Драгиша Јовановић, представник Полицијске управе Ниш, члан.

**II**

Задатак Комисије је да поступа у складу са чланом 29. Закона о комуналној полицији у случајевима кад из притужбе или података прикупљених у поступку код начелника комуналне полиције, односно овлашћеног лица произлази сумња да је комунални полицајац применом овлашћења учинио кривично дело за које се гони по службеној дужности.

**III**

Стручне и административно-техничке послове за потребе Комисије у оквиру својих надлежности обављаће Одељење комуналне полиције Управе за комуналне делатности, енергетику и саобраћај.

Председник Комисије руководи и организује обављање стручних и административно-техничких послова за потребе комисије.

**IV**

Ово решење објавити у „Службеном листу Града Ниша".

Број:

У Нишу,

**СКУПШТИНА ГРАДА НИША**

Председник

Проф. др Миле Илић

ОБРАЗЛОЖЕЊЕ

Правни основ за доношење Решења о образовању Комисије за решавање притужби је члан 29. Закона о комуналној полицији („Службени гласник Републике Србије", број 51/2009) којим је прописано да комуналној полицији свако може поднети притужбу ако сматра да су му незаконитом или неправилном применом овлашћења комуналног полицајца из чл. 17. до 24. овог Закона повређена права, као и да се притужба подноси у року од 30 дана од дана када је до повреде дошло, а разматра је и све околности у вези са њом утврђује начелник комуналне полиције или лице које начелник овласти да решава притужбе (у даљем тексту: овлашћено лице). Начелник комуналне полиције, односно овлашћено лице, о свом ставу и евентуалним мерама које је предузео мора подносиоца притужбе да обавести достављањем писаног одговора у року од 15 дана од дана пријема притужбе, чиме је поступак по притужби закључен.

У случајевима кад из притужбе или података прикупљених у поступку код начелника, односно овлашћеног лица произлази сумња да је комунални полицајац применом овлашћења учинио кривично дело за које се гони по службеној дужности, начелник комуналне полиције списе предмета мора да уступи Комисији за решавање притужби, која води даљи поступак решавања притужбе.

Комисију за решавање притужби образује Скупштина града Ниша и она се састоји од председника и четири члана, од којих су три одборника Скупштине града, начелник комуналне полиције и представник Полицијске управе Ниш.

У поступку разматрања притужбе Комисија је овлашћена да од подносиоца притужбе и других лица прикупља потребна обавештења и доказе о чињеницама и околностима на које се притужба односи, као и да од градске управе и полиције тражи потребну помоћ и сарадњу. Комисија поступак решавања притужбе закључује достављањем одговора подносиоцу притужбе у року од 30 дана од дана истека рока за вођење поступка код начелника комуналне полиције, односно овлашћеног лица. Независно од исхода решавања притужбе, подносилац притужбе има на располагању сва правна и друга средства за заштиту својих права и слобода.

Имајући у виду наведено Управа за комуналне делатности, енергетику и саобраћај, је на основу пристиглих предлога за чланове Комисије израдила нацрт решења као у диспозитиву.

УПРАВА ЗА КОМУНАЛНЕ ДЕЛАТНОСТИ,

ЕНЕРГЕТИКУ И САОБРАЋАЈ

НАЧЕЛНИК

Миодраг Брешковић